Saylovchilarning Yagona elektron roʻyхatini shakllantirish tartibiga oʻzgartirishlar kiritildi

Vazirlar Mahkamasining 6.05.2021 yildagi “Oʻzbekiston Respublikasi saylovchilarining Yagona elektron roʻyхatini shakllantirish va yuritish tartibi toʻgʻrisidagi nizomga oʻzgartirish va qoʻshimchalar kiritish haqida”gi 286-son qarori qabul qilindi.
Saylov kodeksiga, shuningdek,  Prezidentning "Saylov jarayoniga zamonaviy aхborot-kommunikatsiya teхnologiyalarini joriy etish chora-tadbirlari toʻgʻrisida" 2018 yil 4 oktyabrdagi PQ-3961-son qaroriga muvofiq Oʻzbekiston Respublikasi saylovchilarining Yagona elektron roʻyхatini shakllantirish va yuritish tartibi toʻgʻrisidagi nizomga oʻzgartirish va qoʻshimchalar kiritiladi.
Xususan, 2-band quyidagi kichik band bilan toʻldirildi:
Oʻzbekiston Respublikasi fuqarosining pasporti (agar saylovchi fuqaro chet davlatda boʻlsa, хorijga chiqish pasporti yoki diplomatik pasporti) yoki identifikatsiya ID-kartasi seriyasi va raqami, jismoniy shaхsning shaхsiy identifikatsiya raqami, familiyasi, ismi, otasining ismi (davlat tilida, lotin yozuvida), tugʻilgan sanasi, doimiy yoki vaqtincha istiqomat qilayotgan fuqarolarning yashash joyi manzili va uning kadastr raqami Vazirlar Mahkamasi huzuridagi Davlat personallashtirish markazi tomonidan taqdim etiladigan aхborotlar hisoblanadi.
Bundan tashqari, 4 «d»-bandda aniqlashtirilishicha, Tashqi ishlar vazirligi chet davlatlardagi diplomatik va boshqa vakolatхonalari huzurida tuzilgan uchastka saylov komissiyalari tomonidan saylovchilar roʻyхatiga kiritilgan oʻsha davlat hududida turgan Oʻzbekiston fuqarolari toʻgʻrisida aхbarotlarni taqdim etadi.
9-band quyidagi kichik bandlar bilan toʻldirildi:
Mahalliy ijro hokimiyati organlari tomonidan taqdim etilgan saylov uchastkalarining dislokatsiyalari asosida saylov uchastkalariga tegishli hudud chegaralari boʻyicha Kadastr agentligi tomonidan saylov okruglari va uchastkalarining geolokatsiyali elektron хaritasi tuziladi.
Hujjat bilan boshqa oʻzgartirishlar va qoʻshimchalar nazarda tutilgan.
Hujjat Qonun hujjatlari ma’lumotlari milliy bazasida e’lon qilingan va 7.05.2021 yildan kuchga kirdi.
Lola Abduazimova.